1. Il-Kunsill huwa xxukkjat bl-attakki terroristiċi atroċi li seħħew f'Pariġi fit-13 ta' Novembru 2015 u jesprimi l-kondoljanzi sinċieri tiegħu lill-vittmi ta' dawn l-attakki, il-familji u l-ħbieb tagħhom. Il-Kunsill jenfasizza s-solidarjetà tiegħu mal-poplu ta' Franza u jfaħħar il-kuraġġ u l-azzjonijiet deċiżivi tal-awtoritajiet Franċiżi. Dawn l-attakki kienu attakk fuq il-valuri Ewropej tal-libertà, id-demokrazija, id-drittijiet tal-bniedem u l-istat tad-dritt. Din mhijiex l-ewwel darba li l-UE kellha tiffaċċa attakk terroristiku kbir u diġà ġew deċiżi miżuri importanti. Il-Kunsill jissottolinja l-importanza li tiġi aċċellerata l-implimentazzjoni tal-oqsma kollha koperti mid-dikjarazzjoni dwar il-ġlieda kontra t-terroriżmu maħruġa mill-Membri tal-Kunsill Ewropew fit-12 ta' Frar 2015 u b'mod partikolari tal-miżuri deskritti hawn taħt. 2. Il-Kunsill itenni l-urġenza u l-prijorità li jiġi ffinalizzat PNR tal-UE ambizzjuż qabel tmiem l-2015, li għandu jinkludi titjiriet interni fil-kamp ta' applikazzjoni tiegħu, jipprevedi perijodu twil biżżejjed li fih id-data tal-PNR tista' tinżamm f'forma mhux moħbija u ma għandux ikun limitat għal delitti ta' natura transnazzjonali. Armi tan-nar 3. Il-Kunsill: jilqa' l-adozzjoni fit-18 ta' Novembru 2015 tar-Regolament ta' Implimentazzjoni dwar standards komuni ta' diżattivazzjoni, jilqa' l-preżentazzjoni mill-Kummissjoni fit-18 ta' Novembru 2015 ta' proposta biex tiġi riveduta d-Direttiva attwali dwar l-Armi tan-Nar, li l-ħidma fuqha ser tibda mingħajr dewmien, huwa impenjat li jżid il-kooperazzjoni operazzjonali permezz tal-Europol taħt iċ-Ċiklu ta' Politika tal-UE għall-kriminalità organizzata u serja, b'mod partikolari fi ħdan il-Pjan ta' Azzjoni Operazzjonali dwar l-Armi tan-Nar. L-Istati Membri kollha affettwati mill-problema huma mistiedna biex jingħaqdu ma' dawn l-isforzi sa tmiem l-2015, jistieden lill-Frontex u lill-Europol biex jgħinu lill-Istati Membri li għandhom fruntieri mar-reġjun tal-Balkani tal-Punent fiż-żieda tal-kontrolli tal-fruntieri esterni biex jidentifikaw il-kuntrabandu ta' armi tan-nar, u biex isaħħu l-kooperazzjoni mal-pajjiżi fir-reġjun, fost l-oħrajn billi jużaw pjattaformi reġjonali operazzjonali bħall-inizjattiva tal-Balkani tal-Punent kontra t-terroriżmu. Tisħiħ tal-kontrolli tal-fruntieri esterni 4. L-Istati Membri jimpenjaw ruħhom li: jimplimentaw minnufih il-kontrolli sistematiċi u kkoordinati meħtieġa fil-fruntieri esterni, inkluż fuq individwi li jgawdu mid-dritt ta' moviment liberu, abbażi ta' identifikazzjoni rapida tal-ħtiġijiet urġenti u s-soluzzjonijiet possibbli li għandha tiġi kkomunikata mill-Kummissjoni qabel tmiem l-2015, itejbu s-sistemi ta' kontroll fuq il-fruntieri tal-Istati Membri ta' Schengen (konnessjoni elettronika mal-bażijiet ta' data rilevanti tal-Interpol fil-punti ta' qsim tal-fruntieri esterni kollha, skrinjar awtomatiku ta' dokumenti tal-ivvjaġġar) sa Marzu 2016, fil-kuntest tal-kriżi attwali tal-migrazzjoni, iwettqu reġistrazzjoni sistematika, inkluż it-teħid tal-marki tas-swaba', taċ-ċittadini ta' pajjiżi terzi li jidħlu fiż-żona Schengen illegalment, kemm jekk ikunu migranti kif ukoll jekk ikunu applikanti għal protezzjoni internazzjonali, u jwettqu kontrolli ta' sigurtà sistematiċi bl-użu tal-bażijiet ta' data rilevanti, b'mod partikolari SIS II, il-bażijiet ta' data tal-Interpol, il-VIS u l-bażijiet ta' data tal-pulizija nazzjonali, bl-appoġġ tal-Frontex u l-Europol, u jiżguraw li l-hotspots jiġu mgħammra bit-teknoloġija rilevanti. Il-Europol ser tibgħat uffiċjali mistiedna fil-hotspots b'appoġġ għall-proċess ta' skrinjar, b'mod partikolari billi jissaħħu l-kontrolli ta' sigurtà sekondarji, isaħħu l-kontroll fil-fruntieri esterni li huma l-aktar esposti, b'mod partikolari billi jibagħtu, meta s-sitwazzjoni titlob hekk, Timijiet ta' Intervent Rapidu fil-Fruntieri (RABITs) u uffiċjali tal-pulizija sabiex jiġu żgurati skrinjar u kontrolli ta' sigurtà sistematiċi. 5. Il-Kunsill itenni l-Konklużjonijiet tiegħu tad-9 ta' Novembru 2015 u jistieden lill-Kummissjoni: hekk kif taġġorna l-proposti tagħha dwar il-Fruntieri Intelliġenti, tippreżenta proposta għal reviżjoni mmirata tal-Kodiċi tal-Fruntieri ta' Schengen biex jipprevedi kontrolli sistematiċi taċ-ċittadini tal-UE, inkluża l-verifika tal-informazzjoni bijometrika, ma' bażijiet tad-data rilevanti fil-fruntieri esterni taż-żona Schengen, filwaqt li jsir użu sħiħ minn soluzzjonijiet tekniċi sabiex ma tixxekkilx il-fluwidità tal-moviment, tipprovdi, fil-proposta tagħha għall-aġġornament tar-Regolament tal-Frontex, bażi legali soda għall-kontribut tal-Frontex fil-ġlieda kontra t-terroriżmu u l-kriminalità organizzata u aċċess għall-bażijiet ta' data rilevanti. 6. Il-Frontex ser: tikkontribwixxi għall-ġlieda kontra t-terroriżmu u tappoġġa l-implimentazzjoni koordinata tal-Indikaturi Komuni tar-Riskju (CRIs) qabel tmiem l-2015, tassisti lill-Istati Membri biex jagħmlu kontrolli aktar stretti fil-fruntieri esterni sabiex ikunu jistgħu jiġu identifikati aħjar vjaġġar suspettuż minn ġellieda terroristiċi barranin u l-kuntrabandu ta' armi tan-nar, f'kooperazzjoni mal-Europol, taħdem mill-qrib mal-Europol u l-Eurojust, b'mod partikolari fil-kuntest tal-hotspots, u tiskambja data mal-Europol abbażi tal-ftehim ta' kooperazzjoni għall-iskambju ta' data personali. Dan tal-aħħar għandu jiġi konkluż mingħajr dewmien sabiex il-Frontex u l-Europol ikunu jistgħu jibdew jagħmlu skambju ta' data mill-1 ta' Jannar 2016. Kondiviżjoni tal-informazzjoni 7. Il-Kunsill iddeċieda li jżid il-kooperazzjoni fl-infurzar tal-liġi: L-Istati Membri ser jiżguraw li l-awtoritajiet nazzjonali jdaħħlu b'mod sistematiku data dwar suspettati ġellieda terroristiċi barranin fis-SIS II, b'mod partikolari skont l-Artikolu 36(3), iwettqu attivitajiet ta' sensibilizzazzjoni u jagħtu taħriġ dwar l-użu tas-SIS u jiddefinixxu approċċ komuni għall-użu tad-data tas-SIS II b'rabta mal-ġellieda barranin, L-Istati Membri ser iħaffu l-implimentazzjoni sħiħa u l-użu effettiv tal-acquis ta' Prüm (interkonnessjoni u konsultazzjoni ta' bażijiet ta' data nazzjonali dwar id-DNA, il-marki tas-swaba' u r-reġistrazzjoni tal-vetturi), Il-Europol ser tniedi ċ-Ċentru Ewropew għall-Ġlieda kontra t-Terroriżmu (ECTC) fl-1 ta' Jannar 2016 bħala pjattaforma li permezz tagħha l-Istati Membri jkunu jistgħu jżidu l-kondiviżjoni ta' informazzjoni u l-kooperazzjoni operazzjonali fir-rigward tal-monitoraġġ u l-investigazzjoni ta' ġellieda terroristiċi barranin, it-traffikar ta' armi illegali u l-finanzjament tat-terroriżmu. Ir-Regolament il-ġdid tal-Europol, li dwaru għandu jintlaħaq qbil bejn il-koleġislaturi qabel tmiem is-sena, għandu jkun konsistenti mal-mandat u l-objettivi tal-ECTC, inkluża l-Unità ta' Indikazzjoni ta' Kontenut fuq l-Internet (IRU), L-Istati Membri ser jissekondaw esperti tas-CT għall-ECTC biex tinħoloq unità ta' appoġġ għall-investigazzjonijiet transkonfinali msaħħa, li tkun kapaċi tipprovdi appoġġ rapidu u komprensiv għall-investigazzjoni ta' inċidenti terroristiċi kbar fl-UE. Il-Eurojust għandha tipparteċipa ukoll, Il-Kummissjoni hija mistiedna tipproponi li l-Europol tiġi msaħħa bir-riżorsi meħtieġa għall-appoġġ tal-ECTC u biex tippreżenta proposta leġislattiva sabiex l-Europol tkun tista sistematikament tagħmel kontroverifika tal-bażijiet tad-data tal-Europol mas-SIS II, Il-Kummissjoni mistiedna tagħmel sforzi biex tikseb l-interoperabbiltà tal-bażijiet ta' data rilevanti fir-rigward ta' verifiki ta' sigurtà, partikolarment SIS II, SLTD tal-Interpol u iARMS. F'dan il-qafas, l-Istati Membri, bl-appoġġ tal-Kummissjoni, mistiedna jistabbilixxu Punti Uniċi ta' Kuntatt għall-faċilitazzjoni tal-iskambju ta' informazzjoni, L-Istati Membri ser jagħmlu l-akbar użu possibbli minn dawn il-kapaċitajiet biex itejbu l-livell ġenerali tal-iskambju ta' informazzjoni bejn l-awtoritajiet tas-CT fl-UE. L-Istati Membri ser jiżguraw li l-awtoritajiet nazzjonali rilevanti jżidu b'mod sinifikanti l-kontributi tagħhom għall-Punt Fokali Traveller fil-Europol biex tiġi riflessa t-theddida u ssir konnessjoni mas-sistemi ta' skambju ta' informazzjoni rilevanti tal-Europol. Finanzjament tat-terroriżmu 8. Il-Kunsill: jistieden lill-Kummissjoni tippreżenta proposti biex issaħħaħ, tarmonizza u ttejjeb is-setgħat ta', u l-kooperazzjoni bejn l-Unitajiet tal-Intelligence Finanzjarja (UIFs), b'mod partikolari permezz tal-inkorporazzjoni adegwata tan-netwerk FIU.net għall-iskambju ta' informazzjoni fil-Europol, u tiżgura l-aċċess rapidu tagħhom għall-informazzjoni meħtieġa, sabiex jitjiebu l-effettività u l-effiċjenza tal-ġlieda kontra l-ħasil tal-flus u l-finanzjament tat-terroriżmu f'konformità mar-rakkomandazzjonijiet tat-Task Force ta' Azzjoni Finanzjarja (FATF), issaħħaħ il-kontrolli ta' metodi ta' ħlas mhux bankarji bħal ħlasijiet elettroniċi/anonimi, rimessi ta' flus, trasportaturi ta' flus kontanti (cash-carriers), muniti virtwali u t-trasferimenti ta' deheb jew metalli prezzjużi u dawk li jsiru minn karti mħallsa minn qabel skont ir-riskju li dawn jippreżentaw u trażżan b'mod aktar effettiv il-kummerċ illeċitu ta' oġġetti kulturali, jintrabat li jiżgura ffriżar rapidu u effettiv ta' assi ta' terroristi fl-Unjoni kollha, kemm permezz ta' deċiżjonijiet awtonomi tal-UE jew f'konformità mar-Riżoluzzjonijiet tal-Kunsill tas-Sigurtà tan-NU. Ir-reazzjoni tal-ġustizzja kriminali għat-terroriżmu u l-estremiżmu vjolenti 9. Il-Kunsill jilqa' l-iffirmar f'Riga fit-22 ta' Ottubru 2015 mill-UE tal-Konvenzjoni tal-Kunsill tal-Ewropa dwar il-Prevenzjoni tat-Terroriżmu u l-Protokoll addizzjonali tagħha dwar Ġellieda Terroristiċi Barranin u jilqa' l-intenzjoni tal-Kummissjoni li tippreżenta proposta għal direttiva li taġġorna d-Deċiżjoni Qafas dwar il-Ġlieda kontra t-Terroriżmu qabel tmiem l-2015 bil-ħsieb li kollettivament tiġi implimentata fil-liġi tal-UE r-Riżoluzzjoni 2178 (2014) tal-KSNU u l-Protokoll addizzjonali għall-Konvenzjoni tal-Kunsill tal-Ewropa. 10. L-Istati Membri ser jużaw il-potenzjal sħiħ tal-ECRIS. Il-Kunsill jilqa' l-intenzjoni tal-Kummissjoni li sa Jannar 2016 tippreżenta proposta ambizzjuża għall-estensjoni tal-ECRIS biex jiġu koperti ċittadini ta' pajjiżi terzi. 11. Il-Kunsill jistieden lill-Kummissjoni biex talloka bħala kwistjoni ta' urġenza r-riżorsi finanzjarji meħtieġa biex jiġu implimentati l-Konklużjonijiet tal-Kunsill dwar it-titjib tar-reazzjoni tal-ġustizzja kriminali għar-radikalizzazzjoni li twassal għat-terroriżmu u l-estremiżmu vjolenti. B'hekk ikun qed jingħata appoġġ b'mod partikolari għall-iżvilupp ta' programmi ta' riabilitazzjoni kif ukoll għodod ta' valutazzjoni tar-riskju sabiex tiġi ddeterminata l-aktar reazzjoni adatta tal-ġustizzja kriminali, b'kont meħud taċ-ċirkostanzi individwali u l-interessi tas-sigurtà u s-sikurezza pubblika. Finanzjament 12. Il-Kunsill jistieden lill-Istati Membri biex jużaw il-Fond għas-Sigurtà Interna għall-appoġġ tal-implimentazzjoni ta' dawn il-konklużjonijiet u biex tingħata prijorità lil azzjonijiet rilevanti taħt il-programmi nazzjonali għal dan l-għan, u jappella lill-Kummissjoni biex tipprijoritizza l-finanzjament disponibbli taħt il-fondi ġestiti ċentralment għall-prijoritajiet identifikati f'dawn il-konklużjonijiet, inkluż l-ispejjeż operazzjonali. Implimentazzjoni 13. Fid-dawl tar-rwol tiegħu li jiżgura li l-kooperazzjoni operazzjonali fis-sigurtà interna tiġi promossa u msaħħa fl-Unjoni, COSI ser jikkomunika mal-Gruppi ta' Ħidma kompetenti tal-Kunsill u mal-Kummissjoni u aġenziji tal-UE biex tiġi żgurata l-implimentazzjoni effettiva tal-miżuri operazzjonali miftehmin. F'dan il-kuntest, COSI ser jeżamina l-possibbiltà li tiġi żviluppata metodoloġija għal approċċ strutturat u multilaterali għall-kooperazzjoni operazzjonali fil-ġlieda kontra t-theddid terroristiku. Il-Koordinatur tal-UE għall-Ġlieda Kontra t-Terroriżmu ser jissorvelja l-implimentazzjoni ġenerali ta' dawn il-konklużjonijiet. Ara l-paġna tal-laqgħa